དུས་ཡུན་གང་ཙམ་སོང་ཡང་ཁོ་མོས་ཤ་སྐལ་འཁྱེར་ཡོང་མཁན་མེད་པས།གདོན་འདྲེ་གཞན་ཚོས་ལྟོགས་སྐད་དང་སྡུག་སྐད་རྒྱག་མགོ་ཚུགས།སྐབས་དེར་ཆང་རྫའི་ནང་ཡིབ་ནས་བསྡད་ཡོད་པའི་བཙུན་ཆུང་དེས།ཤ་སྐལ་འཁྱེར་ཡོང་ན་པགས་པ་གསོན་བཤུ་བརྒྱབ་ནས་བཟའ་རྒྱུ་ཡིན།ཁྲག་ཚ་བོ་འཇིབ་ཀྱི་ཡིན།མིག་རིལ་གཉིས་བཏོན་ནས་བཟའ་རྒྱུ་ཡིན།ཟེར་བ་སོགས་འཇིགས་སུ་རུང་བའི་ལྟོགས་སྐད་ཅི་བརྒྱབ་ཚང་མ་གོ་ཡི་ཡོད་པས།ཁོ་ནི་ཞེད་ཐག་ཆོད་ནས་གཅིན་པའང་ཤོར་ལ་ཁད་བྱས་རུང་།དོ་ནུབ་སྡུག་རུས་བྱེད་མ་ཐུབ་ན།རང་སྲོག་ཤོར་རྒྱུ་ལས་མེད་སྙམ་ནས་ཡ་སོས་མ་མཆུ་མནན་ནས་ཨུགས་ཚུགས་དང་སྡུག་རུས་བྱས་ཏེ་བསྡད།